# N 13, 5 Gjer døri høg, gjer porten vid

**Tekst:** Georg Weissel, 1623

**Omsetjing:** N.J. Holm, 1829 / M.B. Landstad, 1861 (B), Elias Blix, 1875 (N)

**Melodi:** (usikkert) Louis Bourgeois, Genève, 1551

### Stikkord: advent, forventning, gudsbilete

## Bakgrunn

Teksten har utgangspunkt i salme 24 i Salmane. Nils Johannes Holm, som grunnla «brødremenigheten» i Christiania, omsette salmen frå tysk til dansk. Salmen er tilmåta av Landstad og omsett til nynorsk av Elias Blix. Melodien er den mest kjende i «Genève-psalteret» (reformert salmesamling frå 1560-åra). Blir truleg sungen i dei fleste kyrkjer første søndag i advent.

## Tilnærmingar

* **Døra – porten: Refleksjonar kring symbolet «dør»**

Før ein begynner å syngje salmen, kan ein reflektere over kva barna tenkjer på i samband med dører og portar: forventningar, erfaringar, førestillingar.

Metodiske element:

1. Samle bilete av dører og portar. Samanlikn. Kven bur bak døra? Kven kan gå gjennom? Kven trur du går gjennom døra? Kva gjer ein bak døra?
2. Ei hjartedør – kva er det? Kven kan opne henne? Kva treng ein for å opne denne døra?
3. Mi hjartedør – når opnar eg den? Kven får lov til å kome inn? Kven får ikkje kome inn? Kvifor er det slik? Kan berre eg opne hjartedøra?
4. Sal 24, 7–9 kan lesast. Korleis ser desse dørene ut? Samtal eller prøv å måle dei.
* **Vente på kongen**

Salmen inneheld mange bilete om kongen som skal kome. Kva er det for ein konge? Det kan vere ei interessant utfordring å måle denne kongen. Korleis målar vi denne kongen som er som «den sanne gledesol»? Gjennom samtalen om bileta kan ein utveksle tankar om nokre sentrale ord i salmen, f.eks. ære, råder, sæle, nåde.

* **Snakke teksten medan ein går**

Barna kan snakke/lese teksten medan dei går sakte (!) gjennom kyrkjerommet. Korleis kjennest det?

* **Brev til kongen**

Barna kan skrive brev til den kongen som er venta: Kva er barna opptekne av nett no, kva har dei på hjartet? Lag gjerne nokre intime skrivehjørne i kyrkja til det. Avklar på førehand for deg sjølv og med barna om breva skal delast eller ikkje, og kva de gjer med dei som ikkje skal delast, f.eks. at dei skal bedast for.

* **Sæle, fred, miskunn: Samtale om teologiske omgrep**

Salmen inneheld mange teologiske uttrykk. Nokre er kjende, andre er ukjende. I ein samtale kan ein i fellesskap nærme seg uttrykka. Nokre uttrykk kan ein prøve å tenkje seg som ein person. Samle tankar om kva f.eks. «sæle» er. Korleis ser fru Sæle ut? Kven er vennene hennar? Kven er ikkje venn med henne? Kvar liker ho å vere? Kvar liker ho seg ikkje? Kva liker ho å gjere?